Падрыхтаваць алімпіядніка — справа няпростая, і калі настаўнік будзе сам “варыцца” ў гэтым, магчыма, аднойчы яго сілы вычарпаюцца. Каб такога не здарылася, а падрыхтоўка знатакоў па розных прадметах была якаснай, кіраўніцтва і спецыялісты Гомельскага абласнога інстытута развіцця адукацыі запусцілі праект пад назвай “Летняя школа” для педагогаў. Такім чынам, цяпер у летні перыяд свае веды павышаюць не толькі навучэнцы ў профільным лагеры, але і іх настаўнікі. Першымі праект апрабавалі дваццаць настаўнікаў біялогіі з розных устаноў адукацыі Гомельскай вобласці. Два дні “Летняй школы” былі насычанымі і даволі прадукцыйнымі: біёлагі прайшлі практычныя заняткі, успамінаючы ўніверсітэцкую праграму, і працавалі над разборам алімпіядных заданняў.